সাদ্দাম হোসেনকে এত পছন্দের কারণ জানতে চাইলে এই বিক্রেতা বলেন, ‘সাদ্দাম হোসেন জানতেন এই দেশকে কীভাবে নিয়ন্ত্রণে রাখতে হয়। আর আমি এটা দক্ষিণাঞ্চলের মানুষ হিসেবে বলছি।’ এর অর্থ আনোয়ার ইরাকের শিয়া সম্প্রদায়ের মানুষ। আর সাদ্দাম হোসেনের শাসনামলে শিয়া ও কুর্দিদের ওপর মারাত্মক নিপীড়নের অভিযোগ ছিল তাঁর বিরুদ্ধে। ১৯৮২ সালে শিয়া অধ্যষিত দুজাইল গ্রামে ১৪৮ জন শিয়া সম্প্রদায়ের মানুষকে হত্যার ঘটনায় মানবতাবিরোধী অপরাধের অভিযোগে দণ্ডিত হন সাদ্দাম হোসেন। আর এই অপরাধে ২০০৬ সালের ৩০ ডিসেম্বর ফাঁসিতে ঝুলিয়ে তাঁর মৃত্যুদণ্ড কার্যকর করা হয়।